KIRJALLINEN KYSYMYS E-0295/03 esittäjä(t): Joan Vallvé (ELDR) komissiolle. Pähkinäviljelmien tilanne Kataloniassa.



Virallinen lehti nro 192 E , 14/08/2003 s. 0167 - 0168



KIRJALLINEN KYSYMYS E-0295/03 esittäjä(t): Joan Vallvé (ELDR) komissiolle (7. helmikuuta 2003) Aihe: Pähkinäviljelmien tilanne Kataloniassa Vuonna 1999 kerättyjen maataloustietojen mukaan Kataloniassa 6,36 prosenttia käytetystä maatalousmaasta on varattu pähkinöille. Joillakin alueilla, kuten Baix Campissa ja Terra Altassa, pähkinäviljelmien osuus ylittää 40 prosenttia. Pähkinäntuotanto myötävaikuttaa näillä alueilla lukuisten kuntien tasapainoon ympäristön, maaseudun ja sosiaalikysymysten kannalta. Näitä pähkinänviljelyn näkökohtia pidetään avaintekijöinä maaseutualueiden kestävän kehityksen ylläpidossa. Euroopan komission vuodesta 1989 myöntämät tuet laadunparannus- ja markkinointisuunnitelmiin ovat tukeneet tehokkaasti viljelmien ja pähkinöiden laadun parantamista. Tästä huolimatta kilpailu turkkilaisten pähkinöiden ja yhdysvaltalaisten manteleiden kanssa saattaa mahdottomaksi, että EU:n tuotteet saavuttaisivat vakaan markkinatilanteen ja että niistä saataisiin maanviljelijöille riittävät tulot takaavia hintoja. Näin ollen Euroopan unionin pähkinäntuotanto kärsii edelleenkin kroonisesta kilpailukyvyn puutteesta. Tilannetta vakavoittaa vielä lisää se, että Euroopan komission tuottajille myöntämä uusi tukimäärä on 40 prosenttia alhaisempi vuonna 1989 vahvistettuihin laadunparannus- ja markkinointisuunnitelmiin verrattuna. On myös syytä korostaa, että komission yksiköiden laatimassa, pähkinäalan analyysia koskevassa työasiakirjassa(1) tuodaan esille, että pähkinäntuotannolle ei ole objektiivisia vaihtoehtoja markkinatilanteen tai YMP:n sääntöjen mukaisesti. Onko komissio tietoinen, että sen ehdotus vaikkakin täydennettynä jäsenvaltion valinnaisella tuella rajoitetusta 100 euron tuesta hehtaaria kohden on täysin riittämätön tuottajien tulojen menetyksen korvaamiseen ja että se aiheuttaa viljelmien hylkäämisen ja maaltapaon? Aikooko komissio ryhtyä toimiin tilanteen parantamiseksi? (1) SEC(2002) 797. Franz Fischlerin komission puolesta antama vastaus (11. maaliskuuta 2003) Kuten arvoisa parlamentin jäsen totesi, komissio teki vuosien 2001 ja 2002 aikana kokonaisvaltaisen analyysin yhteisön pähkinäalasta. Analyysin tulokset olivat tiivistettynä seuraavanlaiset: - Vuonna 1989 käyttöön otettujen ja vähitellen käytöstä poistettavien markkinointia ja laadun parantamista koskevien suunnitelmien myönteisistä vaikutuksista huolimatta yhteisön pähkinäntuotanto kärsii edelleen kroonisesta kilpailukyvyn puutteesta. - Pähkinäntuotanto on monilla alueilla ympäristöön, yhteiskuntaan ja maaseutuun kohdistuvien vaikutusten tasapainon varmistamisen ja ylläpitämisen kannalta keskeinen tekijä. Neuvostolle ja parlamentille äskettäin tehdyssä ehdotuksessa(1) pähkinäalaa koskevaan politiikkaan esitetään perusteellista muutosta. Kyseessä on ensinnäkin aivan uusi järjestelmä eikä vanhojen parannussuunnitelmien laajennus. Toiseksi ehdotus on luonteeltaan markkinatoimenpide, vaikka siihen sisältyykin selkeä maaseudun kehittämisen näkökulma. Talousarvion osalta voidaan todeta, että ehdotetut luvut ovat osoitus halusta varmistaa budjettivaikutusten neutraalius nykyisillä parannussuunnitelmia koskevilla yhteisön menoilla: yhteisö on käyttänyt tähän tarkoitukseen 970 miljoonaa euroa 12 vuoden aikana. Sen on määrä kattaa suuri osa tuotantoalueesta, jonka kooksi on arvioitu 800 000 hehtaaria. Tämä selittää rahoituksen tason, joka on 100 euroa hehtaarilta. Ehdotettu yhteisrahoitus on rajoitettu ja valinnainen. Yhteisön tukea myönnetään pähkinäntuottajille riippumatta siitä, ovatko he tuottajaorganisaation jäseniä. Komission ehdotuksessa pyritään siis luomaan tasapaino tukea kohtuuttomana pitävien jäsenvaltioiden ja tukea riittämättömänä pitävien jäsenvaltioiden välille. Siinä annetaan osa kohdennetusta tuesta kilpailukykyiseen tuotantoon ja varmistetaan samalla kestävän tuotannon jatkuminen kilpailuun kykenemättömillä alueilla. Tämän järjestelmän lisäksi yhteisöllä on muitakin välineitä tämäntyyppisen tilanteen huomioon ottamiseksi. Taloudellista tukea tuotannon ja markkinoinnin parantamiseen tarjoavat toimintarahastot, joista säädetään hedelmä- ja vihannesalan yhteisestä markkinajärjestelystä 28. lokakuuta 1996 annetussa neuvoston asetuksessa (EY) N:o 2200/96(2). Lisäksi taloudellista tukea ympäristön ja yhteiskunnan kannalta merkittävään pähkinäntuotantoon voi saada maaseudun kehittämistoimenpiteiden muodossa. Näin ollen komissio ei aio toteuttaa arvoisan parlamentin jäsenen ehdottamia lisätoimenpiteitä. (1) KOM(2003) 23 lopullinen. (2) EYVL L 297, 21.11.1996.